eō tempore in Britanniā praefectus Rōmānus erat Suētōnius Paulīnus. mox Suētōniō nūntiātum est Boudiccam magnās cōpiās contrā Rōmānōs dūcere: ‘Camulodūnō dēlētō,’ nūntius inquit, ‘Boudicca nunc omnem Britanniam līberāre vult.’ Suētōnius igitur mīlitēs suōs movēre cōnstituit: ‘celerrimē contendite!’ inquit. ‘dēbēmus contrā Boudiccam quam celerrimē contendere.’

Boudicca, tamen, cōpiās Londīnium – nunc caput huius īnsulae sed tum oppidum parvum – celerrimē dūcēbat. ‘herī Camulodūnum dēlētum vīdimus; mox Londīnium ārdēns vidēbimus! nōs Britannī fortissimī sumus! nōs Britannī Rōmānōs docēbimus Britannōs ferōciōrēs quam Rōmānōs esse.’

ubi Boudicca et cōpiae Londīnium advēnērunt, celerrimē hanc urbem occupāvērunt: vīllās incendērunt et omnēs, quī nōn effūgerant, interfēcērunt. ‘hodiē, multīs vīllīs incēnsīs et multīs hominibus interfectīs, Londīnium dēlētum est,’ laetissima clāmāvit Boudicca, ‘et Rōmānīs ostendimus nōs validōs esse. mox contrā Suētōnium pugnābimus. mox ā nōbis, quī tam ferōcēs sumus, cōpiae Suētōniī superābuntur.’

Boudicca, tamen, magnopere errāvit. iūssit plūrimōs Britannōs proelium spectāre: ‘uxōrēs līberōsque colligite!’ inquit. ‘fīliās sorōrēsque colligite! plaustra trahite! in plaustrīs sedentēs uxōrēs līberīque hoc proelium spectābunt; optimum erit spectāre nōs Rōmānōs superantēs.’ Boudicca nōn intellēxit Suētōnium esse ducem optimum et mīlitēs perītōs habēre. ubi tempus proeliī aderat, plaustrīs tractīs, multae uxōrēs, līberī, fīliae et sorōrēs convēnērunt et proelium spectābant.

Rōmānī fortiter contrā Britannōs pugnāvērunt; multī Britannī vulnerātī cadēbant. ‘effugite!’ clāmāvit Boudicca. ‘quam celerrimē effugite! hodiē nōn vīcimus; effugite et fortasse posteā iterum pugnābimus.’ uxōrēs autem plūrimae et līberī prope proelium collēctī erant; in tractīs plaustrīs sedēbant. tum Boudicca dēspērābat: ‘quō effugere possumus?’ magnō cum clāmōre inquit. ‘viae plaustrīs nostrīs clausae sunt; audācior eram; nōn intellēxī Rōmānōs mīlitēs optimōs esse. nunc superātī sumus.’ deinde Boudicca et multī Britannī sē interfēcērunt: ‘superātī sumus,’ dēspērantēs inquiunt, ‘nec tamen erimus servī Rōmānōrum.’